На основу члана 58. став 2. Закона о лековима и медицинским средствима ("Службени гласник РС", бр. 30/10 и 107/12),

Министар здравља доноси

**ПРАВИЛНИК**
**О ОБРАСЦУ ИЗВЕШТАЈА О ЦЕНАМА ЛЕКОВА ЗА УПОТРЕБУ У ХУМАНОЈ МЕДИЦИНИ ЧИЈИ ЈЕ РЕЖИМ ИЗДАВАЊА БЕЗ РЕЦЕПТА**

 **Члан 1.**

Овим правилником прописује се образац извештаја којим се достављају подаци о ценама лекова за употребу у хуманој медицини чији је режим издавања без рецепта (у даљем тексту: Образац извештаја).

 **Члан 2.**

(1) Носилац дозволе за лек, у складу са законом којим се уређују лекови и медицинска средства, формира цене лекова за употребу у хуманој медицини чији је режим издавања без рецепта и дужан је да министарству надлежном за послове здравља доставља податке о ценама тих лекова најмање једном у току календарске године, најкасније до 1. марта за претходну годину, на Обрасцу извештаја који је дат у прилогу овог правилника и чини његов саставни део.

(2) Образац извештаја доставља се након сваке измене цене лека за употребу у хуманој медицини чији је режим издавања без рецепта.

 **Члан 3.**

Образац извештаја садржи:

1) податке о носиоцу дозволе за стављање лека у промет, и то: назив, адресу, контакт телефон и имејл;

2) податке о леку, и то: име лека, интернационално незаштићено име лека (ИНН), фармацеутски облик, јачину, паковање, анатомско терапијско хемијску класификациону шифру (АТЦ), назив произвођача и цену лека на велико;

3) потпис овлашћеног лица.

 **Члан 4.**

Овај правилник ступа на снагу осмог дана од дана објављивања у "Службеном гласнику Републике Србије".

Број 110-00-314/2103-06
У Београду, 19. новембра 2013. године

Министар,
проф. др Славица Ђукић Дејановић, с.р.